Tampereella vieraillut puolustusministeri Jussi Niinistö haluaa tulevaisuudessa laajentaa maanpuolustusvelvollisuuden koskemaan naisiakin ainakin kutsuntojen osalta.

Tulin mielelläni puhumaan Ylen Perjantai–ohjelmaan puolustuksesta, puolustusministeri Jussi Niinistö (sin) sanoi. JUHA VELI JOKINEN

Puolustusministeri Jussi Niinistön (sin) mielestä kutsunnoista pitäisi tehdä pakolliset molemmille sukupuolille. Asevelvollisuuden voisi hänestä jatkossakin pitää pakollisena vain miehille.

- Oma kantani ja edustamani sinisten kanta on, että kutsunnat tulisi jatkossa järjestää myös tytöille. Kutsunnat antavat tietoa maanpuolustuksesta ja siltä osin varmaan houkuttavat entistä enemmän tyttöjä vapaaehtoiseen asepalvelukseen, Niinistö sanoo ja kertoo valmistelujen olevan paljolti puolustusvaliokunnan ja sitä vetävän puheenjohtaja Ilkka Kanervan tehtävänä.

- Asiasta käydään laajaa kansalaiskeskustelua ja teema on aivan varmaan esillä tulevissa vaaleissa ja lopullisesti asiasta päätetään uudessa hallituksessa aikanaan, Niinistö sanoo.

Perjantaina Ylen suoran lähetyksen kuvauksiin Tampereelle saapunut Niinistö on lähdössä pian Etelä-Afrikkaan.

- Se on suomalaisen aseteollisuuden ja alihankkijoiden vienninedistämismatka, tälläkin alueella Pirkanmaalla on paljon sitä teollisuutta, Niinistä kertoi.

Hän on myös ministeriaikanaan kiertänyt kaikki Suomen varuskunnat yhtä lukuun ottamatta.

- Tiistaina tutustun Utin jääkärirykmenttiin, sitten on kaikki kierretty. Samoin olen kiertänyt myös kaikki miehitetyt puolustusvoimien toimipisteet ja varikot. Kävin Vilppulassa, missä oli vain yksi työntekijä. Hornet-hävittäjien kyydissä olen ollut kaksi kertaa, Niinistö kertoi.

Myös kesälomalla puolustusministeri reissasi: hän vietti kaupunkilomaa ensin Kööpenhaminassa ja sitten Berliinissä vaimonsa kanssa.

Ennätysmäärä naisia armeijaan

Reserviläinen-lehti kertoi lauantaina, että asepalveluksen on tänä vuonna suorittanut ennätysmäärä naisia. Reserviin on siirtynyt jo nyt ennätyksellinen määrä naisia, vaikka joulukuussa kotiutuu vielä yli 200 naista.

Tämän vuoden lopullinen luku nousee reilusti yli 700:n. Vanha ennätys vuodelta 2013 oli 500 reserviin siirtynyttä naista vuodessa.